Риүәйәттәрҙә бәйән ителеүенсә, мөхәмәтйәрҙәр - Волга буйы төбәктәренән килгән татарҙар. Улар иң башта бөгөнгө Индустрия ҡасабаһы урынлашҡан биләмәне биләйҙәр. Был ерҙәрҙе улар Ейәнсура һәм Башҡорт Ҡансыраһы ауылдары башҡорттарынан ҡуртымға алған булған. Барлыҡҡа килгән ауылды Микитә тип исемләйҙәр: тирмән хужаһы урыҫ кешеһе Никита тигән кеше булған ул. Ҡуртым ваҡыты уҙғас, татарҙар был урындарҙан китергә теләмәгән, һөҙөмтәлә низағтар килеп сыҡҡан. Хөкүмәт ҡарары буйынса татарҙарҙы башҡорт ауылдарына күсереп бөтөргәндәр.